Beder d. 1/3, 2022

Imod dumpning af industriaffald ud for Fløjstrup Strand

INDUSTRIAFFALD I HAVET - NEJ TAK!

At der er planer om at dumpe industriaffald (klapning) i vandet ud for Fløjstrup Strand, er mig ubegribeligt. Min første tanke var, ”Fløjstrup Strand ligger ikke i Indien!”

STOR VÆRDI SOM REKREATIVT OMRÅDE FOR DET SYDLIGE AARHUS

Området der ligger tæt på Moesgaard Museum og har Fløjstrup Skov næsten nede ved vandkanten, bliver brugt af rigtigt mange og til varierede rekreative formål såsom vandringer og gåture, mountainbiking, SUP og havsvømning, ophold og overnatning i shelter, orienteringsløb, badning og vinterbadning, rideture i skov og strand, yoga-sessions, spejder, undervisning af folkeskoler og andre institutioner og er generelt et område af stor værdi for det sydlige Aarhus. Dumpning af affald i havet vil umuliggøre mange af ovenstående aktiviteter og andre aktiviteter vil blive påvirket i form af syns-og lugtgener.

EN KATASTROFE FOR HAVMILJØ OG STRAND

Hvis planerne om dumpning af industriaffald, endda udover et ret stort område, bliver ført ud i havet og ud i livet, vil det være katastrofalt for havmiljøet nu og på længere sigt. Dumpningen af affald vil kvæle områdets dyreliv i havet og ændre plantelivets betingelser markant. Den enestående strand og skov vil, med bølgernes påvirkning, også forandres negativt.

FORANDRING AF BYENS DNA

På de gamle Aarhus plakater står der, ”Aarhus - byen ved havet”. Aarhusbugten giver byen en helt unik natur. Som aarhusianer sætter jeg og mine medmennesker stor pris på byens naturlige placering ved havet. Den foreslåede havneudvidelse og dumpning af industriaffald i vandet ud for strand ved det sydlige Aarhus, vil for altid ændre byen og aarhusianernes oplevelse af kystnatur. Så sent som i 2017 var Aarhus Europæisk Kulturhovedstad under overskriften, ”ReThink” med fokus på bæredygtighed. Overskriften klinger desværre hult i øjeblikket, men det er faktisk hvad jeg vil bede jer om - ReThink!

FORSLAG

* At de eksisterende områder på Aarhus Havn udnyttes bedre og mere systematisk til aktiviteter relateret til havneindustri frem for til boliger og kontorbygninger der kunne ligge andre steder
* At der findes en bedre og mere miljømæssigt forsvarlig løsning på problematikken omkring evt. industriaffald der ikke går ud over havmiljøet i Aarhusbugten

Med venlig hilsen

Ulrik Dahl Marcussen

Byvej 26E, 8330 Beder